Lav et referat af nedenstående tekst:

Tekst:
Selvom der var vådt, og regnen silede ned, er opturen ikke til at tage fejl af på Hjallerup Marked. - Det er gået fantastisk – vi har haft utroligt mange besøgende. Jeg tør slet ikke sige hvor mange, men vi er rigtigt godt tilfredse. For selv om det regnede, så havde vi væsentligt flere besøgende end de andre år, siger Keld Nielsen, formand for Markedsudvalget, der arrangerer Hjallerup Marked. Folk er valfartet til det traditionsrige marked, der er Nordeuropas største kræmmer- og hestemarked og har været afholdt siden 1744. - Vi oplevede den største omsætning nogensinde på vores salgssteder, så har vi sat ny rekord i år. Vi har svært ved at få armene ned. Vi har formået at få de unge til at komme på grund af vores ANR-koncert, og det modne publikum fik vi til at komme med Hardinger Band-koncerten. Så dét at vi fik hele bredden med, har givet os det gode resultat her efter første dag, jubler Keld Nielsen. Og med en fantastisk vejrudsigt for de kommende dage, er humøret helt i top. - Vejrudsigten for de kommende dage lover godt, også for vores kræmmere. Vi går meget op i, at de også tjener penge på at være her. Så det tyder jo på et godt salg i de kommende dage, hvor der kommer mere sol, og det bliver knap så koldt. Så vi forventer os også en rigtig god dag i morgen. Om til markedet har der hersket en vis uvished, fordi der flere steder i Nordjylland er udbrudt hesteherpes. Men det afskrækker dog ikke på Hjallerup Marked, hvor man har et team af dyrlæger parat til at gribe ind. - Vi har ikke oplevet nogle som helst tilfælde af hesteherpes. Vores dyrlæge kontrollerer hestene hver dag, og han sørger for at gå en ekstra runde, så alt er i orden. Men vi har ikke haft behov for at tilkalde ekstra dyrlæger. Hjallerup løber frem til søndag, og TV2 Nord sender en halv times live fra markedspladsen i vores udsendelse i aften klokken 19.30

Referat:
Aldrig er der solgt så meget på førstedagen af Hjallerup Marked. - Det er gået fantastisk, lyder det fra arrangøren.